C 214/24
MT
Il-Ġurnal Uffiċjali tal-Unjoni Ewropea
16.6.2023
L-Erbgħa 18 ta’ Jannar 2023
36.
Jenfasizza li la l-industrija tal-logħob vidjo, la l-utenti u lanqas il-ġenituri m'għandhom jissottovalutaw ir-riskji u l-effetti minħabba “id-disturb relatat mal-logħob”; ifakkar li r-riċerka xjentifika wriet li l-pubertà u l-adolexxenza huma perjodi tal-ħajja li fihom il-persuni huma l-aktar f'riskju għal imġiba li twassal għal dipendenzi; jitlob li ssir aktar ħidma kollaborattiva bejn l-iżviluppaturi tal-logħob vidjo, il-pjattaformi u l-komunità usa' tal-partijiet interessati, inklużi l-awtoritajiet nazzjonali u l-Kummissjoni, biex jgħinu fil-mitigazzjoni tar-riskji ta' “disturbi relatati mal-logħob”; jissuġġerixxi li għandhom jitnedew aktar kampanji ta' sensibilizzazzjoni biex jiżguraw li l-ġenituri u l-ġugaturi żgħażagħ ikunu konxji tar-riskji relatati mad-“disturb relatat mal-logħob” u jistieden lill-iżviluppaturi tal-logħob jevitaw disinn manipulattiv tal-logħob li jista' jwassal għal dipendenza fuq il-logħob, iżolament u fastidju ċibernetiku;
37.
Jinnota nuqqas ta' data diżaggregata madwar l-UE kollha dwar il-ħin medju mgħoddi fil-logħob, l-infiq medju waqt il-logħob, l-esperjenza ġenerali tal-logħob u l-effetti soċjo-psikoloġiċi konsegwenti, jistieden lill-Kummissjoni biex tiġbor din id-data fuq bażi annwali u jressaq rapport lill-Parlament dwar dan;
38.
Jinnota li l-industrija tal-logħob għandha aċċess għal kwantitajiet kbar ta' data personali xi kultant sensittiva; jisħaq li għandha tiżgura li l-ipproċessar tad-data personali jsir f'konformità mar-Regolament Ġenerali dwar il-Protezzjoni tad-Data u leġiżlazzjoni oħra tal-UE u li l-profili tal-utenti maħluqa bl-użu ta' data dwar l-imġiba ma jintużawx għal skopijiet manipulattivi u diskriminatorji; jistieden lill-awtoritajiet kompetenti jiżguraw li l-liġi rilevanti tal-UE u dik nazzjonali jiġu nfurzati b'mod rigoruż; jisħaq li l-analiżi tax-xejriet fil-logħob tal-ġugaturi permezz tal-ġbir tad-data m'għandhiex tiffavorixxi t-teknika tal-hooking tal-ġugaturi iżda għandha tiffoka minflok fuq it-titjib tal-esperjenza tal-logħob; iħeġġeġ lill-iżviluppaturi jikkunsidraw id-disinn tal-logħob fil-kapitoli jew fil-punti fil-logħob meta l-ġugaturi jissejvjaw l-aktar frekwenti biex jiffaċilitaw il-pawżi tal-attenzjoni li matulhom il-ġugaturi jkunu jistgħu jiskonnettjaw;
39.
Jirrimarka li l-pjattaformi tal-logħob vidjo online jistgħu jintużaw minn frodisti għal skopijiet ta' phishing; jitlob li jsiru kampanji ta' informazzjoni sabiex titqajjem kuxjenza dwar ir-riskji involuti, speċjalment fost il-minorenni u ż-żgħażagħ;
40.
Iħeġġeġ lill-industrija tal-logħob vidjo, lill-Kummissjoni u lill-Istati Membri jiżviluppaw pjan ta' azzjoni biex jiżguraw bilanċ bejn il-ġeneri fl-istadji kollha tal-iżvilupp tal-industrija tal-logħob online; jistieden, barra minn hekk, lill-industrija tevita l-oġġettifikazzjoni tan-nisa u tevita li toħloq, tirrepeti jew taggrava l-isterjotipi tal-ġeneri; jisħaq li prattiki bħal dawn li saru komuni wisq joħolqu ambjent ostili għan-nisa u l-bniet fil-logħob online;
L-iżgurar ta' ambjent online sikur għall-utenti tal-logħob vidjo online
41.
Jilqa' l-inizjattivi mmexxija mill-industrija bħall-PEGI, li tintuża fi 38 pajjiż; iqis li sistema ta' klassifikazzjoni bħal din hija b'mod partikolari ta' benefiċċju biex tipprovdi spjegazzjonijiet dwar il-kontenut u informazzjoni dwar l-età rakkomandata għal-logħob, li tgħin lill-ġenituri jagħżlu logħob xieraq għal uliedhom; jissottolinja li s-sistema ta' klassifikazzjoni tifforma parti mill-Kodiċi ta' Kondotta tal-PEGI ġenerali, li kollettivament jimmira li jiżgura ambjent sikur għal-ġugaturi; jilqa' l-approċċ aġġornat minn PEGI li issa jinforma lill-konsumaturi jekk logħba tinkludix kontenut każwali mħallas; jissottolinja li l-preżenza ta' kontenut imħallas fil-logħba, inkluż kontenut każwali mħallas, ma tipprekludix lill-ġenituri milli jimmaniġġjaw l-aċċess għal dak it-tip ta' kontenut, filwaqt li jippermetti lit-tfal jaċċessaw il-logħba bażi li l-ġenituri jkunu ġġudikaw li hija xierqa għall-età; jinnota li xi pajjiżi daħħlu s-sistema tal-PEGI fil-qafas legali tagħhom; jistieden lill-Kummissjoni tivvaluta kif is-sistema PEGI qed tiġi implimentata fit-tipi differenti ta' logħob disponibbli fis-suq u madwar l-Unjoni u tesplora l-possibbiltajiet li din tiġi inkorporata fid-dritt tal-UE sabiex is-sistema PEGI u l-Kodiċi ta' Kondotta tagħha jsiru s-sistema armonizzata u obbligatorja tal-klassifikazzjoni tal-età applikabbli għall-iżviluppaturi kollha tal-logħob vidjo, l-app stores u l-pjattaformi online sabiex tiġi evitata l-frammentazzjoni fis-suq uniku u tiġi pprovduta ċertezza legali għall-industrija tal-logħob vidjo;
42.
Jirrikonoxxi l-potenzjal tas-sistema PEGI li tipprovdi informazzjoni prekuntrattwali importanti lill-konsumaturi; jikkunsidra madankollu li din l-inizjattiva mmexxija mill-industrija għanda tiġi kkumplimentata b'miżuri addizzjonali sabiex jiġi żgurat l-ogħla livell ta' protezzjoni tal-konsumatur u biex jissolvew il-kwistjonijiet tal-liġi tal-konsumatur maħluqa minn mekkaniżmi ta' xiri minn ġol-logħob u loot boxes;
43.
Iħeġġeġ lill-industrija, inkluż lill-pjattaformi u lill-pubblikaturi tal-logħob, lill-esperti indipendenti assoċjati u lill-korpi ta' klassifikazzjoni biex ikomplu l-kampanji ta' sensibilizzazzjoni dwar is-sistema PEGI, ħalli aktar ġenituri jkunu jafu li teżisti, u jibqgħu reattivi sabiex jadattaw is-sistema ta' klassifikazzjoni b'reazzjoni għall-iżviluppi fil-logħob vidjo u l-kontenut tagħhom fil-logħob, biex ikomplu jiffaċilitaw l-għażla tal-ġenituri;